Jelgavā

APSTIPRINĀTS

Jelgavas novada domes

2024.gada 29.maija lēmums Nr.27

(protokolu Nr.12)

IEKŠĒJIE NOTEIKUMI

**JELGAVAS NOVADA DOMES**

**DEPUTĀTU ĒTIKAS KODEKSS**

*Izdots saskaņā ar Valsts pārvaldes iekārtas likuma*

*73.panta pirmās daļas 4.punktu, Pašvaldību likuma*

*50.panta pirmo daļu un Jelgavas novada pašvaldības*

*2023.gada 5.jūnija saistošo noteikumu Nr.10 „Jelgavas*

*novada pašvaldības nolikums” 31.8.apakšpunktu, 32.punktu*

1. **Vispārīgie jautājumi**
2. Jelgavas novada domes (turpmāk - Dome) iekšējo noteikumu “Deputātu ētikas kodekss” (turpmāk - Ētikas kodekss) mērķis ir noteikt Domes deputātu (turpmāk – Deputāti) profesionālās ētikas pamatprincipus un uzvedības standartus, kas jāievēro, veicot deputāta pienākumus Jelgavas novada pašvaldībā (turpmāk – Pašvaldība), attieksmē pret darbu, savstarpējā saskarsmē, tādējādi vairojot sabiedrības uzticēšanos Pašvaldības lēmējinstitūcijai.
3. Ētikas kodekss ir Domes darba organizācijas sastāvdaļa un ir saistošs visiem Deputātiem.
4. Deputāts savā darbībā ievēro Ētikas kodeksā noteiktos pamatprincipus, bet situācijās, kuras nav minētas šajā Ētikas kodeksā, rīkojas saskaņā ar vispārpieņemtajām uzvedības normām.
5. Ētikas kodeksā deklarēti ētikas pamatprincipi Pašvaldības kopēju mērķu sasniegšanai, ietverot Deputātu tiesības, pienākumus un atbildību.
6. Ētikas kodekss ietver prasības un izvirza kritērijus, kas kalpo sabiedrības vairākuma interesēm.

**II. Deputātu ētikas un uzvedības pamatprincipi**

1. Deputāts savā darbībā ievēro normatīvo aktu prasības, savas tiesības izmanto pamatoti, godprātīgi un attaisnojami, un izvērtē, vai tās ir savienojamas ar labiem tikumiem, un rīkojas saskaņā ar vispārpieņemtajām uzvedības un ētikas normām un principiem. Jebkura neatļauta un nepieklājīga darbība tiek uzskatīta par neētisku rīcību.
2. Pildot savus amata pienākumus, deputāts:
	1. ir morāli atbildīgs par savu rīcību (runām, jautājumiem, debatēm, balsojumiem u.c.);
	2. izmanto savas zināšanas, pieredzi, strādā profesionāli, lai nodrošinātu Domes darba efektivitāti;
	3. pastāvīgi izglītojas, apgūst normatīvos aktus, kā arī tolerantu politiskās kultūras pieredzi;
	4. aizstāvot savu viedokli un pieņemot lēmumus, balstās uz pārbaudītu informāciju un objektīviem faktiem, to godīgu interpretāciju un argumentāciju, ievērojot personu vienlīdzību likuma priekšā;
	5. ir paškritisks - ja kļūdījies, atzīst savas kļūdas, cenšas tās labot, atvainojas par neētisku rīcību, ja tādu pieļāvis;
	6. ir atsaucīgs attieksmē pret sabiedrību un plašsaziņas līdzekļiem, nekavē objektīvas informācijas nonākšanu atklātībā, nesniedz nepatiesu, maldinošu vai sagrozītu informāciju sabiedrībai;
	7. nelieto tādus izteikumus un neatbalsta tādu rīcību, ko var uztvert kā aicinājumu uz prettiesisku darbību, nepieļauj šādas rīcības slēpšanu;
	8. neizmanto iegūto ierobežotas pieejamības informāciju savās privātajās vai ar deputātu statusu saistītu personu privātajās interesēs, neizpauž šo informāciju;
	9. atturas no pašmērķīgas izrādīšanās un nepamatotu, populistisku izteicienu, uzskatu un viedokļu paušanas Domes izveidoto komiteju un domes sēdēs;
	10. ir pieklājīgs pret citiem Deputātiem, Darbiniekiem un ikvienu sabiedrības locekli, publiskos izteikumos izvairās no cieņu aizskarošiem vārdiem, žestiem un citādas rīcības;
	11. neizvairās no atbildēšanas uz jautājumiem, izņemot jautājumus, kas skar ierobežotās pieejamības informāciju vai viņa privāto dzīvi;
	12. izvairās no pasākumiem un situācijām, ja sakarā ar to var rasties aizdomas par viņa interešu konfliktu vai Pašvaldības reputāciju aizskārumu;
	13. pildot deputāta pienākumus izvēlas tādu uzvedības stilu, kas sabiedrībā nerada šaubas par viņa spējām godprātīgi veikt savus deputāta pienākumus.

**III. Interešu konflikta un tā šķietamības nepieļaušana**

1. Deputāts nepieļauj interešu konflikta veidošanās iespējamību un izvairās no situācijām, kas sabiedrībā var radīt aizdomas par šāda konflikta pastāvēšanu vai iespējamību, atsakās no savu pienākumu veikšanas vai valsts amatpersonas amata savienošanas visos gadījumos, kad ētisku apsvērumu dēļ varētu tikt apšaubīta deputāta darbības objektivitāte un neitralitāte, lai sabiedrībā nerastos iespaids, ka deputāts piedalās domes lēmumu pieņemšanā personisko interešu vai apsvērumu ietekmē.
2. Interešu konflikts vai tā šķietamība - deputāts, veicot savu darbu, atrodas personisku interešu ietekmē, kas var ietekmēt vai šķietami ietekmēt objektīvu un taisnīgu amata pienākumu izpildi. Šķietamam interešu konfliktam ir tādas pašas sekas kā tiešam, rezultātā tiek grauta Domes un Pašvaldības reputācija, kā arī sabiedrības uzticība kopumā.
3. Deputāts atsakās no tādu pienākumu pildīšanas un lēmumu pieņemšanas, kas saistīti ar savām, savas ģimenes un citu radinieku, darījumu vai politisko partneru personiskajām vai mantiskajām interesēm likuma “Par interešu konflikta novēršanu valsts amatpersonu darbībā” izpratnē.
4. Deputāts nedrīkst tieši vai netieši ietekmēt citus deputātus vai pašvaldības darbiniekus, lai sekmētu savām personīgajām interesēm atbilstoša lēmuma pieņemšanu.
5. Deputāts atsakās no jebkādas tiešas vai netiešas dāvanas un jebkādu labumu pieņemšanas, kas nav uzskatāmi par dāvanām likuma “Par interešu konflikta novēršanu valsts amatpersonu darbībā” izpratnē, ja to pieņemšana rada vai var radīt iespaidu, ka tiek ietekmēta amata pienākumu veikšana vai var rasties šaubas par deputāta rīcības vai domes darbības objektivitāti un neitralitāti.

**IV. Iesnieguma iesniegšana un izskatīšana**

1. Jelgavas novada domes Deputātu ētikas komisija (turpmāk – Komisija) izskata iesniegumus par Deputātu pieļautajiem Ētikas kodeksa un sabiedrībā pieņemto uzvedības normu pārkāpumiem.
2. Par Ētikas kodeksā noteikto un sabiedrībā vispārpieņemto uzvedības normu neievērošanu Deputāts, Darbinieks un iedzīvotājs var iesniegt iesniegumu Pašvaldībai, adresējot to Komisijai.
3. Atbildi uz iesniegumu sniedz normatīvajos aktos noteiktajā kārtībā.

Iesniegumā norāda:

* 1. iesniedzēja vārdu, uzvārdu, dzīvesvietas adresi vai e-pasta adresi saziņai un

 tālruņa numuru;

* 1. deputāta, par kuru tiek iesniegts iesniegums, vārdu, uzvārdu;
	2. pārkāpuma būtību.
1. Iesniegumam pievieno pierādījumus, kas apstiprina iesniegumā norādītos apstākļus.
2. Ētikas kodeksa normu pārkāpumu izskatīšanas kārtība ir noteikta Ētikas komisijas nolikumā.

**V. Atbildība par Ētikas kodeksa neievērošanu**

1. Deputāts ir atbildīgs par Ētikas kodeksā noteikto normu ievērošanu.
2. Ja Deputāta rīcība ir pretrunā ar Ētikas kodeksā noteiktajām normām, Komisija pieņem lēmumu par brīdinājuma vai piezīmes izteikšanu.
3. Komisijas lēmumu var apstrīdēt viena mēneša laikā no tā spēkā stāšanās dienas. Dome pieņem gala lēmumu, kas nav pārsūdzams.

**VI. Noslēguma jautājumi**

1. Ētikas kodekss stājas spēkā 2024.gada 1. jūnijā.
2. Ar šī Ētikas kodeksa spēkā stāšanos spēku zaudē Jelgavas novada domes 2021.gada 28.jūlija Deputātu ētikas kodekss (protokols Nr.8, 22. §.)

Domes priekšsēdētāja pienākumu izpildītāja I.Vītola